白溝河
作者：文天祥
朝代：宋

paragraphs: 昔時張叔夜，統兵赴勤王。
東都一不守，羸馬遷龍荒。
適過白溝河，裂眥鬚欲張。
絕粒不遄死，仰天扼其吭。
群臣總奄奄，一土垂天光。
讀史識其地，撫卷爲凄凉。
我生何不辰，異世忽相望。
皇圖遘陽九，天塹滿飛堭。
引兵詣闕下，捧土障瀾狂。
出使義不屈，持節還中郎。
六飛獨南海，金鉞將煌煌。
武侯空威心，出狩驚四方。
吾屬竟爲虜，世事吁彼蒼。
思公有奇節，一死何慨慷。
江淮我分地，我欲投滄浪。
滄浪却不受，中原行路長。
初登項籍宮，次覽劉季邦。
涉足河與濟，回首嵩與恒。
下車撫梁門，上馬指樓桑。
戴星渡一水，慘淡天微茫。
行人爲我言，宋遼此分疆。
懸知公死處，爲公出涕滂。
恨不持束芻，徘徊官道傍。
我死還在燕，烈烈同肝腸。
今我爲公哀，後來誰我傷。
天地垂日月，斯人未云亡。
文武道不墜，我輩終堂堂。